Keld Albrechtsen (EL), 2003-01-22:
Jeg har med meget stor interesse lyttet til debatten om det her spørgsmål, som er vanskeligt for mig af to grunde, dels fordi det er forholdsvis indviklet stof, og dels fordi jeg blankt skal tilstå, at jeg ikke er specialist i Tøndermarsken.
Men så meget ved jeg dog om Tøndermarsken, som jeg da også har besøgt, at det er et naturområde af national og international interesse, det er ikke alene et lokalt naturområde.
Derfor må det også være sådan, at staten må sikre sig, at naturbeskyttelsen fungerer, og at de forpligtelser, vi har også internationalt til at sikre fuglelivet, også bliver overholdt i fremtiden.
Så har der jo været en diskussion af, om det gøres bedst i statsligt regi eller i amtskommunalt regi.
Man kan sige, at det virker ejendommeligt, at regeringen foreslår, at man lægger beføjelser over til en myndighed, når det, så vidt jeg ved, men det kan være, at jeg er forkert underrettet, er sådan, at regeringen pønser på at nedlægge Sønderjyllands Amt.
Så kan det virke ejendommeligt, at man nu i ellevte time begynder at læsse opgaver over på amtskommunen.
Men det er jo ikke sikkert, at der er nogen sammenhæng i det, der foregår i regeringen.
Lad os så kigge på, hvem der har løst opgaven.
Staten har jo altså ikke været i stand til at beskytte fuglelivet, det må vi jo erkende.
Det svækker i nogen grad hr. Jørn Jespersens argumentation.
Jeg kan have nøjagtig den samme bekymring som hr. Jørn Jespersen med hensyn til, hvad det i dag tilstedeværende flertal i Sønderjyllands amtsråd kan finde på; det kan jeg såmænd være lige så bekymret for som hr. Jørn Jespersen.
Men jeg må samtidig sige, at staten jo altså ikke har været i stand til at beskytte fuglene.
Og den tidligere regering har ikke været i stand til at beskytte fuglene.
Den nuværende regering har mig bekendt heller ingen planer, der kan beskytte fuglene.
Og der vil jeg sige, at hvis vi kan få det, vil vi fra Enhedslistens side være meget åbne for at diskutere den organisatoriske model, som ligger i det her forslag.
Det er ubegribeligt, at nationale interesseorganisationer ikke længere skulle have adgang til at klage, eftersom det er et naturområde af national interesse.
Det forstår jeg simpelt hen ikke.
Det vil jeg bede ministeren svare på.
Jeg håber, at jeg kan få tilsagn fra ministeren om, at det her forslag ikke skal forstås sådan, at nu nedklassificerer man Tøndermarsken til at være et område, der tidligere var af stor naturbetydning, men som nu er af mindre naturbetydning.
Det er jo det, der ligger i, at man siger, at organisationer på nationalt plan ikke længere skal have klageadgang.
Så vi vil da fra Enhedslistens side gå ind i en diskussion af det her forslag.
Men jeg vil sige, ligesom Det Radikale Venstre har sagt, at vi må have en plan for, hvordan fuglebestanden genoprettes, og det må være en plan, som staten skal have hånd i hanke med, for at vi kan gå ind og være med til at gennemføre det.
Der er det ikke nok, at fru Gudrun Laub siger, at det nok skal gå alt sammen.
Det er ikke helt tilstrækkeligt.
Der skal være et håndtag til, at vi kan sikre, at det også går.
Så vi vil gå ind i det i og for sig med et positivt sind, men den betingelse med fuglene må altså opfyldes, hvis vi skal kunne slutte med at stemme for det.